‘Geliefde SA persoonlikheid’ binnekort op Jacaranda FMElana Afrika-Bredenkamp sluit vanaf 1 Augustus by Jacaranda FM aan (Foto: Verskaf) Jacaranda FM het vandag bekendgemaak dat die bekroonde TV- en radiopersoonlikheid, Elana Afrika-Bredenkamp, haar binnekort by dié stasie aansluit. Vanaf 1 Augustus sal Afrika-Bredenkamp die WorkZone, weeksdae tussen 9:00 en 12:00, aanbied en oorneem by Mack Rapapali wat na ŉ aandtydgleuf skuif. Elana sal voortgaan met haar werk aan huidige en nuwe TV-programme, sowel as haar aanbieding van ouerskap-inspirasie op Elana Afrika’s Baby Brunch, wat op Jacaranda FM se podsendingtuiste, JacPod, te vinde sal wees. Haar hooffokus sal egter wees om seker te maak dat die WorkZone sy belofte van geen herhalings gestand doen met al Jacaranda FM se gunstelingkunstenaars, eersteklas inhoud en gereelde nuus- en verkeersverslae. “Om ŉ aanbieder van Elana se kaliber en charisma aan boord te bring voeg verdere trefkrag by tot ons daaglikse program. Sy’s reeds ŉ bewese gunsteling met haar rolle in televisie en radio en ons gehoor sal mal wees oor haar,” het Kevin Fine, Jacaranda FM se algemene bestuurder, gesê. “Om terug te keer na Jacaranda FM – ek voel of ek tuiskom,” het Afrika-Bredenkamp gesê. “Ek wou nog altyd my talent vir ’n goeie doel aanwend – die wonderlike span by hierdie radiostasie verstaan positiewe verandering en die rol van teruggee. Ek is opgewonde om deel te wees daarvan. Sien julle 1 Augustus!” In ander programveranderinge by Jacaranda FM skuif Mack Rapapali na 22:00 tot 01:00 van Maandae tot Donderdae.